CELEX: C2007/129/28
Language: ro
Date: 2007-06-09 00:00:00
Title: Cauza T-97/07: Acțiune introdusă la 26 martie 2007 — Imelios/Comisia Comunităților Europene

9.6.2007   
            
            
               RO
            
            
               Jurnalul Oficial al Uniunii Europene
            
            
               C 129/16
            
         Acțiune introdusă la 26 martie 2007 — Imelios/Comisia Comunităților Europene
   (Cauza T-97/07)
   (2007/C 129/28)
   Limba de procedură: franceza
   Părțile
   
      Reclamantă: Imelios SA (Vélizi Villacoublay, Franța) (reprezentant: C. Curtil, avocat)
   
      Pârâtă: Comisia Comunităților Europene
   Concluziile reclamantei
   
               —
            
            
               În principal, cu privire la procedură, constatarea caracterului necontradictoriu al procedurii folosite de OLAF și de Comisie; constatarea că, după cum recunoaște, OLAF a folosit surse anonime, că OLAF și Comisia au refuzat să comunice reclamantei raportul de anchetă, că decizia Comisiei nu este motivată; în consecință, pronunțarea anulării notei de debit.
            
         
               —
            
            
               În subsidiar, constatarea că înscrisurile justificative prezentate de reclamantă nu au fost luate în considerare, că nu s-a analizat răspunderea grupului […]; în consecință, pronunțarea, pe fond, a anulării notei de debit.
            
         
               —
            
            
               În orice caz, constatarea că ultima tranșă a subvenției nu a fost plătită reclamantei, cu toate că reclamanta nu a renunțat în mod expres la aceasta; în consecință, obligarea Comisiei să plătească reclamantei suma de 34 368 euro la care se adaugă dobânzi de la data introducerii prezentei acțiuni; obligarea Comisiei să plătească reclamantei suma de 50 000 euro cu titlu de daune-interese; obligarea Comisiei să plătească reclamantei suma de 50 000 euro, cu titlu de cheltuieli în procedurile declanșate, obligarea Comisiei la plata cheltuielilor de judecată.
            
         Motivele și principalele argumente
   Reclamanta a încheiat la 21 decembrie 1999 cu Comunitatea Europeană, reprezentată de Comisia Europeană, un contract IST-1999-10934 — ASSIST privind proiectul „Knowledge Management for Help Desk Operators”, încheiat în cadrul celui de-al cincilea program cadru pentru acțiuni comunitare de cercetare, dezvoltare tehnologică și demonstrare (1998-2002), în domeniul societății informaționale ușor accesibile utilizatorilor.
   Ca urmare a anchetei conduse de OLAF și a raportului de audit al acestuia, Comisia a transmis reclamantei o notă de debit prin care a solicitat să fie returnată suma care i-a fost plătită cu titlu de subvenție comunitară, în aplicarea dispoziției pertinente din contractul care permite Comisiei să solicite o atare returnare în cazul în care se constată o fraudă sau neregularități financiare grave în executarea proiectului. Este vorba de decizia atacată prin prezenta acțiune. În plus, reclamanta solicită Tribunalului să oblige Comisia să îi plătească ultima tranșă a subvenției, precum și să o oblige să-i repare prejudiciul suferit ca urmare, pe de o parte, a neplății ultimei tranșe a subvenției, și, pe de altă parte, ca urmare a procedurilor declanșate de OLAF și ulterior de Comisie.
   În susținerea cererii în anulare, reclamanta invocă încălcarea unor drepturi fundamentale, în principal, a dreptului la apărare în cursul anchetei de verificare a proiectului „ASSIST”, anchetă condusă de OLAF. Aceasta arată că nu a putut face observații utile în cursul fazei de anchetă și că raportul final al OLAF, pe care se întemeiază decizia Comisiei, nu i-a fost transmis, fiind astfel împiedicată să răspundă acuzațiilor ce i s-au adus.
   În plus, reclamanta invocă lipsa de motivare a deciziei, precum și comunicarea tardivă a obiecțiilor.
   În subsidiar, reclamanta invocă mai multe motive referitoare la fondul deciziei atacate, mai ales faptul că nu au fost luate în considerare de către Comisie înscrisurile justificative furnizate de reclamantă privind costurile efectuate. În plus, aceasta pretinde că grupul LA POSTE, adevăratul beneficiar al subvenției, trebuie să răspundă pentru eventualele neregularități comise.